Saru skors rugbybaas Mentz | Netwerk24
Deur Stephen Nell 17 Januarie 2020 14:06
Hein MentzFoto: Gallo Images
Die Suid-Afrikaanse Rugbyunie (Saru) het ’n lid van sy uitvoerende raad, Hein Mentz, geskors.
Volgens ’n woordvoerder van Saru is Mentz verlede maand weens ’n “ernstige oortreding” van die beheerliggaam se gedragskode geskors nadat ’n tugproses afgehandel is.
“Mnr. Mentz is geskors uit Saru se uitvoerende raad en alle rugbykomitees vir die oorblywende tyd van sy termyn,” het die woordvoerder gesê.
Saru sê die rede vir Mentz se skorsing is vertroulik.
Mentz het ook sy skorsing bevestig, maar wou nie onmiddellik die redes bekendmaak nie.
“Dit is waar dat ek geskors is. Ek sal ’n volledige dokument uitreik waarin ek my kant van die saak stel en die onderliggende redes bekendmaak,” het hy aan Netwerk24 gesê.
Mentz, wat voorheen die president van die Mpumalanga Rugbyunie was, is in April 2018 tot Saru se uitvoerende raad verkies. Sy termyn sou eers in Maart 2022 verstryk het.
Hy is bekend as ’n rugbybaas wat reguit praat en sterk standpunt inneem.
Meer oor: Geskors | Saru | Rugby
'SA rugbybase verdien lof vir Bok-sukses'